recursal/SuperWikiNEXT-32B huggingface dataset:
**Բրազիլիայի ազգային կոնգրեսի պալատ** (Palácio do Congresso Nacional), շինություն, որտեղ անց են կացվում Բրազիլիայի Ազգային կոնգրեսի ժողովները։ Տեղակայված է մայրաքաղաք Բրազիլիայի Երեք իշխանությունների հրապարակում։ Կոնգրեսի պալատը նախագծվել է 20-րդ դարի լատինաամերիկացի ճարտարապետ Օսկար Նիմեյերի կողմից (1960 թվական)։ Շենքին կից կանաչ տարածքն օգտագործվում է պաշտոնական երթերի, հանրահավաքների և պիկետների համար։

Ազգային Կոնգրեսի պալատը ( Palácio do Congresso Nacional, ոչ պաշտոնապես Ներեու Ռամոսի պալատ) այն շենքն է, որտեղ հավաքվում է Բրազիլիայի Ազգային Կոնգրեսը։ Իր ճարտարապետական յուրահատուկ լուծման շնորհիվ այն համարվում է Բրազիլիայի մայրաքաղաքի, ինչպես նաև երկրի խորհրդանիշ։ Հիմնական հորիզոնական բլոկի հարթակի վրա, ձախ կողմում տեղակայված է ցած նայող կիսագունդ հիշեցնող կառույց (Սենատի նստավայրը), իսկ աջ կողմում՝ դեպի վեր նայող կիսագունդ (Պատգամավորների նստավայրը)։ Նրանց միջև վեր են խոյանում զույգ աշտարակներ, որոնցից յուրաքանչյուրի բարձրությունը հարյուր մետր է։ Կոնգրեսն ունի նաև կից կառույցներ, որոնցից մի քանիսը փոխկապակցված են թունելներով։ Շենքի հետևի մասում գտնվում է քաղաքի կենտրոնական հրապարակը (Praça dos Três Poderes)։

Պատմագրություն
--------------

Կառույցի նախագիծը հաստատվել է 1957 թվականի հուլիսին։ Շենքը արտաքինից պատված է սպիտակ մարմարով։ Երկու գմբեթները երկաթբետոնե պատյանային կառույցներ են։ Ոճային առումով, շենքի այցեքարտը կազմող գմբեթները պատահական չեն այս կերպ տեղադրված։ Բոլոր կառույցների ոճերրը նպատակային են, արտահայտում են կոնգրեսի, սենատի և աշխատակազմի աշխատանքային որոշ կանոնակարգեր․ ընդհուպ մինրև սենատի կառավարման ժամկետը՝ ութ տարի։ Կիսագնդերը արտահայտում են արտացոլանք․ վեր նայող կիսագնդաձև կառույցի դահլիճում ընդունված որոշումները հաստատվում և ի կատար են ածվում դեպի ցած նայող կառույցի դահլիճում։ Ուռուցիկ, սպասքաձև գմբեթը, որը նայում է դեպի վեր, աշտարակներից աջ, գտնվում է Պատգամավորների պալատի վերևում, ավելի մեծ է և բաց։ Խորհրդանշական է, որ այս հսկայական դահլիճը բաց է բոլոր գաղափարների և գաղափարախոսությունների, միտումների, ցանկությունների և կարծիքների համար, որոնք առաջարկում է բրազիլացի ժողովուրդը, իսկ կոնգրեսին այն ներկայացվում է պատգամավորների կողմից։

Պատկերասրահ
-----------

* 
* 
* 
* 
* 
* 
* 
* 
* 
* 
*

Ծանոթագրություններ
------------------

* Տեսաձայնային նյութեր Վիքիպահեստում

1. ↑  *Владимир Хайт* Современная архитектура Бразилии. — Стройиздат, 1973. — 182 с.
2. ↑  *Jeff Garmany, Anthony W. Pereira* Understanding Contemporary Brazil. — Routledge, 2018-12-07. — 259 с. — ISBN 978-1-351-70829-6
3. ↑  «Congreso Nacional, Brasilia Oscar Niemeyer». *Arquitectura Viva* (իսպաներեն). Արխիվացված օրիգինալից 2022 թ․ հունվարի 26-ին. Վերցված է 2022 թ․ մայիսի 16-ին.
4. ↑  «Бразилиа: самый сумасшедший градостроительный проект в истории // А. Гурьянова, Вокруг света». Արխիվացված օրիգինալից 2022 թ․ մայիսի 16-ին. Վերցված է 2022 թ․ մայիսի 16-ին.
Անվան այլ կիրառումների համար տե՛ս՝ Լեոնիդ Ենգիբարյանի հուշարձան (այլ կիրառումներ)

**Լեոնիդ Ենգիբարյանի հուշարձան**, գտնվում է Կոտայքի մարզի Ծաղկաձոր քաղաքի Ծաղկունյաց հրապարակում։ Տեղադրվել է 2012 թվականի օգոստոսի 13-ին։

Պատմություն
-----------

Կրկեսի հայ դերասան, ծաղրածու, ՀԽՍՀ ժողովրդական արտիստ Լեոնիդ Ենգիբարյանի արձանը Ծաղկաձորում տեղադրվել է մնջախաղի միջազգային երրորդ փառատոնի շրջանակներում։ Արձանի բացումը կատարել է ՀՀ վարչապետ Տիգրան Սարգսյանը, ներկա են եղել Երևանի քաղաքապետ Տարոն Մարգարյանը, հուշարձանի հեղինակը՝ քանդակագործ Դավիթ Մինասյանը, Երևանի մնջախաղի պետական թատրոնի գեղարվեստական ղեկավար Ժիրայր Դադասյանը, Երևանի կրկեսի ղեկավար Սոս Պետրոսյանը, Ծաղկաձորի քաղաքապետ Գարուն Միրզոյանը, ով արձանը հենց Ծաղկաձորում տեղադրելու նախաձեռնության հեղինակն է։

Քանդակը հավերժացնում է «Թռիչք անձրևանոցով» հայտնի մանրապատումից դրվագը։

Հեղինակ
-------

* Քանդակագործ՝ Դավիթ Մինասյան

Տվյալներ
--------

Հուշարձանը կառուցված է բրոնզից, պատվանդանը գրանիտ է 1 մետր բարձրությամբ, ընդհանուր՝ չորս մետր։

Պատկերասրահ
-----------

* 
* 
* 
* 
*

Ծանոթագրություններ
------------------

1. ↑  «Ծաղկաձորում բացվեց Լեոնիդ Ենգիբարյանի արձանը». Արխիվացված է օրիգինալից 2012 թ․ օգոստոսի 15-ին. Վերցված է 2014 թ․ նոյեմբերի 17-ին.
2. ↑  Ծաղկաձորում բացվեց Լեոնիդ Ենգիբարյանի արձանը
3. ↑  Ծաղկաձորում բացվեց Լեոնիդ Ենգիբարյանի արձանը՝ դրվագ «Թռիչք անձրևանոցով» մանրապատումից(չաշխատող հղում)
**«Ճերմակ օձը»**, գերմանական հեքիաթ մշակված Գրիմ եղբայրների կողմից։ Հայերեն է թարգմանել Հովհաննես Թումանյանը:

Պատմություն
-----------

Դեռևս 1913 թվականին, մայիսի 27–ին Կովկասի հայոց հրատարակչական ընկերության խմբագրական մասնաժողովի նիստում, որին, բացի Հովհ. Թումանյանից, մասնակցում էին նաև Գյուտ քահանա Աղանյանը (ընկերության խմբագրական մասնաժողովի նախագահ), Իս. Հարությունյանը, Մ. Ավետիսյանը, Հ. Սուրխաթյանը, Դ. Դեմիրճյանը և ուրիշներ, հարց է բարձրացվում մանկական գրականություն հրատարակելու և գրողների ու հրատարակչական ընկերությունների միջև սերտ կապեր ստեղծելու մասին։ Նույն տարվա նոյեմբերի 11–ի նիստի արձանագրությունից պարզվում է, որ արդեն Թումանյանի հետ բանակցություններ են սկսվել, մասնավորապես Գրիմ եղբայրների հեքիաթների հրատարակության համար։

1913 թվականի մայիսի 28–ին Ընկերության խորհուրդը որոշել է հրատարակության ընդունել Թումանյանի թարգմանած՝ Գրիմի հեքիաթները։ Գրիմների հեքիաթներից Թումանյանը թարգմանել է ինը՝ «Անտառի տնակը», «Լուսերեսն ու Վարդերեսը», «Սագարած աղջիկը», «Զարմանալի աշուղը», «Գորտը», «Հենզելն ու Գրետելը», «Կարմրիկը», «Մոխրոտը», «Ճերմակ օձը»։

Թումանյանի թարգմանությունները լույս տեսան երեք գրքույկով.

Գրիմ եղբայրների հեքիաթները, թարգմ. Հովհաննես Թումանյան, Թիֆլիս, Կովկասի. հայոց հրատարակչական ընկերության հրատարակություն, 1914–1915։

Պր. 1. Լուսերեսն ու Վարդերեսը, Սագարած աղջիկը, Զարմանալի աշուղը, 32 էջ։

Պր. 2. Գորտը, Անտառի տնակը, Հենզելն ու Գրետելը, 28 էջ։

Պր. 3. Կարմրիկը, Մոխրոտը, ճերմակ օձը, 30 էջ։

Սյուժե
------

Մի թագավոր է լինում, որը շատ իմաստուն էր և ոչ մի բան նրանից թաքուն չէր մնում։ Սակայն նա մի գաղտնիք ուներ։ Ամեն առավոտ ծառան փակ ամանով ինչ-որ բան էր բերում, որը թագավորը բացում էր միայն նրա հեռանալուց հետո։ Այս ծառան մի օր չի դիմանում, ծածուկ բացում է ափսեն ու տեսնում եփված ճերմակ օձ։ Մի կտոր ուտում է ու սկսում հասկանալ կենդանիների լեզուն։ Մի օր նրան սկսում են կասկածել թագուհու մատանին գողանալու մեջ, իսկ նա պատահաբար լսում է բադերի զրույցը և իմանում, որ բադերից մեկն է կուլ տվել մատանին։ Մորթել է տալիս ու ապացուցում իր անմեղությունը։ Թագավորն էլ իր կասկածամտության մեղքը քավելու համար տալիս է ձի ու փող։ Ծառան գնում է ճամփորդության։ Ճանապարհին օգնում է ցամաքում հայտնված խեղդվող ձկներին, մրջյուններին ու ագռավի սոված ճուտերին։ Վերջիններս խոստանում են իրենց հերթին օգնել ծառային։

Երիտասարդը հասնում է մի քաղաք։ Քաղաքի թագավորը հայտարարում է, որ ով ուզում է իր աղջկա հետ ամուսնանալ, պետք է դժվար գործ անի կամ էլ եթե չկարողանա, կսպանեն։ Տղան սիրահարվում է աղջկան ու համաձայնվում։

Մատանի են նետում ծովը, որ տղան հանի կամ թե խեղդվի ծովում։ Տղային օգնում են ձկները՝ մատանին ետ բերելով։ Հետո արքայադուստրն է տասը տոպրակ կորեկ շաղ տալիս այգում, որ տղան հավաքի։ Այս անգամ էլ օգնում են մրջյունները։ Վերջը թագավորի աղջիկը կյանքի ծառի խնձորն է ուզում։ Տղան շատ է փնտրում ու չի գտնում։ Երբ մի ծառի տակ հոգնած քնում է, վերևից ագռավները ոսկի խնձոր են գցում։

Ոսկի խնձորը տանում է արքայադստերն է տալիս։ Միասին ուտում են, իրար հետ ամուսնանում ու մինչև ծերություն ապրում բախտավոր։

Հերոսներ
--------

* Թագավորի ծառա,
* արքայադուստր,
* թագավոր,
* ձկներ,
* մրջյուններ,
* ագռավներ։

Ծանոթագրություններ
------------------

1. ↑  Թումանյան, Հովհաննես (1994). *«Երկերի լիակատար ժողովածու, Հատոր 5-րդ»*. Երևան: ՀՀ ԳԱԱ. «Գիտություն» հրատարակչություն. էջեր 796–798.
Ինը պոչանոց աղվես դև (քումիհոյի)։
**Աղվես քույրիկ** (կորեերեն՝ 여우 누이), կորեական պատմություն, առասպելական կորեական ինը պոչանոց աղվես դևի (քումիհոյի) մասին։

Համառոտագիր
-----------

Մի մարդ ուներ երեք որդի և ոչ մի աղջիկ։ Նա աղոթում էր աղջիկ ունենալու համար, թեկուզ եթե երեխան լիներ աղվես։ Նրա կինը դուստր է ծնում, բայց երբ աղջիկը վեց տարեկան է դառնում, ամեն գիշեր նրանց կովերից մեկը սատկում է։ Մի գիշեր նա իր ավագ որդուն ուղարկում է հսկելու։ Տղան տեսնում և տեղեկացնում է հորը, որ քույրն է սպանել կովին՝ կենդանու լյարդը հանելով ու ուտելով։ Հայրը որդուն մեղադրում է` ասելով, որ քնով է անցել և մղձավանջ տեսել, իսկ հետո դուրս է շպրտում տանից։ Այնուհետև երկրորդ որդուն ուղարկում է կովերին հսկելու, և մինչև հաջորդ լիալուսինը ոչինչ չի պատահում։ Այնուհետ քույրը նորից է սկսում իր սև գործը, և այդ մասին տեղեկացնելու համար երկրորդ որդուն հայրը նույնպես դուրս է շպրտում։ Դրանից հետո կրտսեր որդուն է ուղարկում հետևելու։ Կրտսեր որդին պնդում է, որ քույրը գնացել է տուն, և կովերը հավանաբար սատկել են լուսինը տեսնելուց։

Ավագ եղբայրները թափառում են, մինչև հանդիպում են բուդդայական վանականին, որը նրանց տուն է ուղարկում` տալով չորս կախարդական շշեր՝ դեղին, սպիտակ, կապույտ և կարմիր։ Երբ նրանք հասնում են տեղ, տեսնում են, որ իրենց քրոջը միայնակ է ապրում։ Նա նրանց ասում է, որ իրենց ծնողներն ու եղբայրը մահացել են և աղաչում, որ մնան։ Ի վերջո, նրանց համոզում է գիշերել և ինչ-որ ձևով շքեղ սեղան գցում նրանց համար։ Գիշերը ավագ և երկրորդ եղբայրները արթնանում են տարօրինակ ձայներից։ Անկողնուց դուրս գալով, տեսնում են ճաշը և հասկանում, որ կերել են մարդկանց դիակներ։ Նույնիսկ տեսնում են իրենց քրոջը, որը պատրաստվում էր ուտել նրանց։ Նա նրանց ասում է, որ մարդ դառնալու համար իրեն միայն երկու հոգի են անհրաժեշտ։

Փախնում են, դեղին շիշը ետև նետելով, որը դառնում է քարերի սար։ Աղվեսի կերպարանքով քույրը բարձրանում է դրա վրայով։ Սպիտակ շիշը ետև են նետում, որը դառնում է փշերի թավուտ, որպեսզի աղջկան թակարդի մեջ գցեն, բայց աղվեսի կերպարանքով՝ քույրը անցնում է դրա միջով։ Նրանք կապույտ շիշը ետև են նետում աղջկան գետում թակարդելու համար, բայց  աղվեսի կերպարանքով՝ ափ լողաց։ Վերջապես կարմիր շիշը ետև են նետում, և քրոջը պատում է կրակը։ Այն նրան մոխրացնում է այնքան, որ վերջում նրանից մնում է միայն մոծակ։

Ադապտացիաներ
------------

Ժողովրդական հեքիաթը, ի թիվս այլ ստեղծագործությունների, ոգեշնչել է «Աղվես քույրիկ» վեբ-կոմիքսը։

Ծանոթագրություններ
------------------

1. ↑  «"Dangerous Women"». *web.archive.org*. 2006 թ․ նոյեմբերի 11. Վերցված է 2024 թ․ մարտի 19-ին.
**Զույգընտրություն** անասնաբուծությունում, ցանկալի որակի սերունդ ստանալու համար ընտրված ծնողական զույգերի առավել նպատակահարմար զուգակցում։ Խնդիրն է կատարելագործել կամ ստեղծել նոր ցեղեր։

Տեսակներ
--------

Լինում է հոմոգեն և հետերոգեն։ 1-ինի դեպքում զուգակցում են միևնույն դրական հատկանիշներով (մթերատվություն, մարմնակազմվածք, հաճախ նաև՝ ծագում) ընտրված զույգերը։ մոտ ուժեղանում է ծնողների հատկանիշների համալիրը, ամրապնդվում ժառանգականությունը։ 2-րդի դեպքում զուգակցվում են տարբեր հատկանիշներով ծնողների զույգեր։ Ծնողների հատկանիշների բարդ փոխներգործությունից ստացվում է արժեքավոր սերունդ, իսկ երբեմն նաև՝ նոր որակներ։ Զույգընտրությունը կարող է լինել անհատական, խմբային, անհատախմբային, իսկ թռչնաբուծությունում՝ ընտանիքախմբային։ 1-ինի դեպքում յուրաքանչյուր էգի համար կազմվում է զույգընտրության սխեմա, կատարվում այնպիսի արու-արտադրողի ընտրություն, որի բեղմնավորումից սպասվում է ցանկալի որակի սերնդի ստացում։ Խմբակայինի դեպքում որոշակի դասայնության և տոհմային արժեքայնության նմանության էգերի խմբի համար ընտրում են բարձր դասայնության արտադրող-արուների խումբ։ Անհատական-խմբայինի դեպքում մայրը գլխաքանակը բաժանում են խմբերի, որոնցում ներառում են մարմնակազմվածքով, մթերատվությամբ ու ծագումով և նման կենդանիներ։ Յուրաքանչյուր խմբի էգերի համար ընտրում են ավելի բարձր դասայնության արտադրող-արուներ։ Ընտանիքախմբայինի դեպքում հատուկ ընտրված բարձր մթերատու ածան հավերի խմբում թողնում են մի քանի աքլոր-եղբայրներ, որոնք ստացվել են ըստ գնահատված աքլորների սերնդի։ Կախված կոնկրետ նպատակներից՝ զույգընտրությունը կարող է ուղղորդված լինել պոպուլյացիայի արագ բարելավման համար լավագույն էգ և արու կենդանիների սերնդի բազմացմանը, ինբրիդինգային դեպրեսիաներից խուսափելու համար պատահական ազգակցական բեղմնավորման կանխմանը և այլն։

Գրականություն
-------------

* Ռուխկյան Ա. Գյուղատնտեսական կենդանիների բուծումը, Երևան, 1975։
* Ռուխկյան Ա. Տոհմային գործը անասնաբուծության ﬔջ, Երևան, 1986։

|  |
| --- |
| *Այս հոդվածի կամ նրա բաժնի որոշակի հատված վերցված է*  «Գյուղատնտեսական հանրագիտարանից», որի նյութերը թողարկված են՝ Քրիեյթիվ Քոմմոնս Նշում-Համանման տարածում 3.0 (Creative Commons BY-SA 3.0) թույլատրագրի ներքո։ |
«**Դիմա**», ծիրանենու վաղամիջահաս սորտ։ Ստացել է Ա․Ն․Բեկետովսկին Դեղին Սաթենի սորտի և Սարի Թափաարզակլոնի ազատ փոշոտումով։ Մշակում են Արարատյան դաշտավայրում։

Նկարագրություն
--------------

Ծառը համեմատաբար բարձրաբուն է։ Պտղաբերությունն սկսվում է տնկման 7-րդ տարում։ Պտուղը՝ միջին մեծության (մինչև 51գ, չափավորը՝ 42գ), լայն, ձվաձև, կողերը՝ սեղմված, միջուկակարը՝ ոչ խորը, ձագարի հիմքում՝ վերածված թույլ ճեղքի։ Մաշկը՝ միջին հաստության, փայլատ,թույլ թավոտ, պտղամսից հեշտությամբ անջատվող, դեղնանարնջագույն, արևահայաց կողմում՝ ամբողջովին կարմիր։ Պտղամիսը՝ հաստ, նարնջագույն, միջին ամրության, հյութալի, քաղցրաթթվաշ, հյութը՝ ուժեղ ներկված, հաճելի բուրմունքով։ Կորիզը՝ պտղից անջատվող, միջուկը՝ քաղցր։ Պտուղների հասունացումը՝ հունիսի 25-ից հուլիսի 10-ը։ Բերքատվությունը՝ 180-200 ց/հա։ Ցրտադիմացկուն է և միջին դիմացկուն հիվանդությունների և վնասատուների նկատմամաբ։ Լավագույն փոշոտիչներն են՝ Երևանի և Սաթենի սորտերը։ Պտուղներն օգտագործվում են թարմ և վերամշակված (մուրաբա, չիր, կոմպոտ, հյութ)։

|  |
| --- |
| *Այս հոդվածի կամ նրա բաժնի որոշակի հատված վերցված է*  «Գյուղատնտեսական հանրագիտարանից», որի նյութերը թողարկված են՝ Քրիեյթիվ Քոմմոնս Նշում-Համանման տարածում 3.0 (Creative Commons BY-SA 3.0) թույլատրագրի ներքո։ |
**Անիի կաթողիկոսարան**, Ամենայն Հայոց կաթողիկոսության հինգերորդ աթոռանիստը 992-1046 թվականներին։

Կաթողիկոսարանի հաստատումը Անիում
--------------------------------

961 թվականին Աշոտ Ողորմած թագավորը Անին հռչակեց մայրաքաղաք։ Քաղաքական ու հոգևոր մեկ կենտրոն ունենալու նպատակով հայոց արքան Աղթամարից Անի է հրավիրում Անանիա Ա Մոկացի կաթողիկոսին, որը հաստատվում է Անիի մոտակայքում գտնվող Արգինայում։ Անիում աթոռակալում է Ստեփանոս Գ Սևանացին, իսկ Խաչիկ Ա Արշարունու օրոք կրկին աթոռանիստ է դառնում Արգինան։ Սմբատ Բ Տիեզերակալի ժամանակ կրկին առաջանում է կաթողիկոսական աթոռը Անի տեղափոխելու հարցը։ Սկսվում է Կաթողիկեի՝ Մայր տաճարի շինարարությունը։ Սմբատ Բ-ին հաջորդած Գագիկ Ա Բագրատունին և նրա կինը՝ Կատրանիդեն, շարունակում են տաճարի շինարարությունը, և 992 թվականին կաթողիկոս ձեռնադրված Սարգիս Ա Սևանցին վերջնականապես հաստատվում է Անիում։

Կաթողիկոսարանի անկումը
----------------------

Կաթողիկոս Պետրոս Գետադարձի օրոք սկսվեց Բագրատունիների թագավորության քաղաքական ճգնաժամը, ինչը բացասաբար ազդեց կաթողիկոսական աթոռի վրա։ Կաթողիկոսը, միջամտելով քաղաքական խնդիրներին, ավելի բարդացրեց իրավիճակը։ Դրությունը ավելի բարդացավ թագավորության ակումից հետո, երբ բյուզանդացիները պայքար սկսեցին նաև եկեղեցու դեմ։ Իրենց տիրապետության օրոք նրանք Անիից հեռացրին հայոց հայրապետերին ու թույլ չտվեցին վերադառնալ նախկին աթոռանիստ։ Անիի կաթողիկոսարանը դադարեց գործել բյուզանդացիների անհանդուրժողականության հետևանքով։ Կաթողիկոսական աթոռը վերականգնելու փորձ արվեց 1081 թվականին Բարսեղ Ա Անեցու կողմից, սակայն 1105 թվականին նա տեղափոխվեց Կիլիկիա։ 1195 թվականին անեցիները կաթողիկոս ձեռնադրեցին Բարսեղ Բ-ին, ում իշխանությունը տարածվում էր միայն Հյուսիսային Հայաստանի մի քանի շրջանների վրա։ Նրա մահից հետո Անիում նոր կաթողիկոս չձեռնադրվեց։

Կաթողիկոսարանի դերը
-------------------

Անիի կաթողիկոսարանը երկրի հոգևոր ու աշխարհիկ կյանքի կարևոր կենտրոն դարձավ։ Այստեղ հաստատվեցին կաթողիկոսարանի վարդապետարանը, դիվանն ու մատենադարանը։ Անիի կաթողիկոսարանում են գործել ժամանակի նշանավոր վարդապետներից շատերը։ Կաթողիկոսարանը անհրաժեշտ պայքար է մղել աղանդավորական շարժումների դեմ։ Այն նկատելի հետք է թողել Հայ եկեղեցու պատմության մեջ։ Մատթեոս Ուռհայեցու վկայությամբ՝ Անիի կաթողիկոսարանը ոչնչով չի զիջել հայոց թագավորական գահին։ Մեծ է եղել կաթողիկոսարանի դերը երկրի հոգևոր-մշակութային կյանքում։ Այն ուներ վարդապետարան, գրատուն։ Մատենադարանապետերից նշանավոր էր հատկապես Սարգիս վարդապետ Անեցին, իսկ Բարսեղ Ա Անեցու ժամանակ կաթողիկոսարանի վարդապետարանի ուսուցչապետն էր հռչակավոր վարդապետ Հովհաննես Սարկավագը։ Կաթողիկոսական աթոռի հեռացումից հետո Անին դարձյալ մեծ դեր է խաղացել Հայաստանի եկեղեցական կյանքում։

Ծանոթագրություններ
------------------

1. ↑  *«Քրիստոնյա Հայաստան» հանրագիտարան*. Երևան: Հայկական հանրագիտարան հրատարակչություն. 2002. էջ 62.
2. 1 2  *«Քրիստոնյա Հայաստան» հանրագիտարան*. Երևան: Հայկական հանրագիտարան հրատարակչություն. 2002. էջեր 62–63.
Անվան այլ կիրառումների համար տե՛ս՝ Հովհաննես Մուրադյան (այլ կիրառումներ)

**Հովհաննես Դավթի Մուրադյան** (դեկտեմբերի 2, 1920(1920-12-02), Մեղրի - 1986, Երևան, Հայկական ԽՍՀ, ԽՍՀՄ), խորհրդահայ լեզվաբան։ Բանասիրական գիտությունների դոկտոր (1974)։ 

Յոթնամյա կրթությունը ստացել է Մեղրու միջնակարգ դպրոցում, ապա տեղափոխվելով Երևան` միջնակարգ կրթությունը շարունակել է Խանջյանի, այնուհետև Ձերժինսկու անվան դպրոցում։ 1939 թ. ընդունվել է Երևանի պետական համալսարան, որտեղից էլ նույն թվականին զորակոչվել է բանակ։ 1941 թ. մինչև Հայրենական պատերազմի վերջը մասնակցել է հայրենիքի պաշտպանության և ազատագրության համար մղված մարտերին տարբեր ռազմաճակատներում։ Սովետական բանակի շարքերից զորացրվել է 1946 թ.: 1947թ. վերսկսել է ուսումը և 1952 թ. ավարտել բանասիրական ֆակուլտետի արևելագիտության բաժինը։ Նույն տարում ընդունվել է ՀՍՍՀ ԳԱ լեզվի ինստիտուտի ասպիրանտուրա։ 1957 թ. աշխատել է ՀՍՍՀ ԳԱ լեզվի ինստիտուտում. 1957-1959 թթ.` լաբորանտ, 1959-1963 թթ.` կրտսեր գիտաշխատակից, 1963-1965 թթ.` ավագ գիտաշխատակից։ 1958 թ. ստացել է բանասիրական գիտությունների թեկնածուի, 1974-ին՝ բանասիրական գիտությունների դոկտորի գիտական աստիճան։ 1965-1972 թթ. վարել է ինստիտուտի՝ գիտության գծով փոխտնօրենի պաշտոնը, 1972 թ. մինչև կյանքի վերջը եղել է բարբառագիտության բաժնի վարիչ։

Զբաղվում էր բարբառագիտության («Կարճևանի բարբառը», 1960, «Կաքավաբերդի բարբառը», 1967), լեզվաբանական աշխարհագրության և հայոց լեզվի պատմության հարցերով։ «Ակնարկներ միջին գրական հայերենի պատմության» (1972) կոլեկտիվ աշխատության «Ներածություն» և «Հնչյունաբանություն» բաժիններում Մուրադյանը քննում է հարցի պատմությունը, տերմինի («միջին գրական հայերեն») ըմբռնումը, միջին հայերենի բարբառային բաժանվածությունը, անդրադառնում ժամանակահատվածի գրավոր աղբյուրներին, միջին հայերենի ժամանակաշրջանում արձանագրված հնչյունական օրինաչափությունների առաջացման ժամանակագրությանը և տարածական բաշխման հարցերին։

Ծանոթագրություններ
------------------


|  |
| --- |
| *Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից  (հ․ 8, էջ 94)։*  |
**Երե Պյոուհենեն** (ֆիններեն՝ Jere Pöyhönen, առավել հայտնի Käärijä - Կյաարիա կեղծանունով, հոկտեմբերի 21, 1993(1993-10-21), Հելսինկի, Ֆինլանդիա), ֆինն ռեփեր, երգիչ և երգահան։ Նա ներկայացրել է Ֆինլանդիան Եվրատեսիլ 2023 երգի մրցույթում «Cha Cha Cha» սինգլով և զբաղեցրել 2-րդ հորիզոնականը։

Կենսագրություն
--------------

Ծնվել է Հելսինկիում և մեծացել Վանտաայում։ Երաժշտության հանդեպ իր կիրքը հայտնաբերել է թմբուկի վրա նվագել սովորելու ժամանակ և սկսել է ստեղծել սեփական երաժշտական ստեղծագործությունները 2014 թվականին։ Նրա բեմական անունը գալիս է ընկերների հետ ազարտային խաղերի մասին կատակելուց։

Պյոուհյեենը ինքնուրույն թողարկել է իր երաժշտությունը մինչև 2017 թվականը, երբ պայմանագիր է կնքել «Monsp Records»-ի հետ։ Հետագայում նա թողարկել է «Koppi tules» սինգլը։ Հաջորդ տարի նա թողարկեց ընդլայնված պիես՝ «Peliä» անվամբ։ 2020 թվականին թողարկվեց նրա դեբյուտային «Fantastista» ալբոմը։

2023 թվականի հունվարի 11-ին Պյոուհենենը հայտարարվեց որպես «Uuden Musiikin Kilpailu 2023»-ի՝ Ֆինլանդիայի Եվրատեսիլ 2023 երգի մրցույթի ազգային ընտրության յոթ մասնակիցներից մեկը։ Նրա «Չա Չա Չա» երգը գրվել է Ալեքսի Նուրմիի և Յոհաննես Նաուկկարինենի կողմից և թողարկվել է 2023 թվականի հունվարի 18-ին։ Նախընտրական փուլում նա 539 միավորով (467 միավոր հեռուստաքվեարկությունից և 72 միավոր ժյուրիից) գրավեց առաջին տեղը՝ այդպիսով դառնալով Ֆինլանդիայի ներկայացուցիչը մրցույթում։

Բուն մրցույթում երգիչը հասել է եզրափակիչ՝ կիսաեզրափակիչում գրավելով առաջին տեղը։ Եզրափակչում նա հաղթեց հեռուստաքվեարկությանը մեծ տարբերությամբ՝ հանդիսատեսից ստանալով 376 միավոր (այս ցուցանիշով երկրորդ տեղը զբաղեցրել է շվեդ երգչուհի Լորինը, 243 միավոր), ինչը նույնպես երկրորդ արդյունքն է մրցույթի պատմության մեջ (Հանդիսատեսի քվեարկության արդյունքում ամենաշատ միավորները հավաքել է ուկրաինական Kalush Orchestra խումբը Եվրատեսիլ 2022-ին, 439 միավոև)։ Սակայն ժյուրին նրան տվել է ընդամենը 150 միավոր, որով նա հայտնվել է 4-րդ հորիզոնականում, ինչը թույլ չի տվել հաղթել մրցույթում (Լորինը 583 միավորով գրավել է առաջին տեղը)։ Վերջնական արդյունքներով նա զբաղեցրել է 2-րդ տեղը՝ 526 միավորով։

Ծանոթագրություններ
------------------

* Տեսաձայնային նյութեր Վիքիպահեստում

1. 1 2 3 4  Elite Prospects — 1999.
2. ↑  «Jere Pöyhönen at eliteprospects.com». *www.eliteprospects.com* (անգլերեն). Վերցված է 2023 թ․ մարտի 7-ին.
**Տիգրան (Լազր) Արշակի Մուսիև (Մուսիյան)**  (1882 - 1938), Անդրկովկասում խորհրդային իշխանության հաստատման աջակից, ԽՄԿԿ անդամ (1902)։

Հեղափոխական գործունեության մեջ է ներգրավվել 1900-ական թվականների սկզբին՝ Բաքվի նավթագործարաններում աշխատելու տարիներին։ ՌՍԴԲԿ II համագումարից հետո ձեռք է բերել բոլշևիկյան կողմնորոշում։ 1907 թվականին Բաքվում մայիսմեկյան ցույցին մասնակցելու համար ձերբակալվել և բանտարկվել է։ 1913 թվականին զորակոչվել է բանակ։ 1916 թվականից ծառայել է Սարիղամիշում, ներգրավվել բոլշևիկյան ընդհատակի աշխատանքներում։ Ռուսաստանում 1917 թվականի Փետրվարյան հեղափոխությունից հետո եղել է Սարիղամիշի բոլշևիկյան և կայազորի զինվորական կոմիտեների անդամ։ 1917 թվականի դեկտեմբերին մասնակցել է Կովկասյան բանակի II համագումարի աշխատանքներին, ընտրվել Սարիղամիշի ռազմահեղափոխական կոմիտեի անդամ։ 1918 թվականի հունվարին, երբ Սարիղամիշում հաստատվել էր խորհրդային իշխանություն, Մուսիևը նշանակվեց քաղաքի զինվորական պարետ և միաժամանակ Կովկասյան ռազմաճակատի հրամանատարի տեղակալ։ Ռուսական զորքերի՝ Կովկասյան ռազմաճակատից հեռանալուց հետո Սարիղամիշի կոմիտեն տեղափոխվել է Բաքու, որտեղ Մուսիևը նշանակվել է կոմիսար և սատարել Բաքվի կոմունային։ 1918 թվականի մարտին մեկնել է Հյուսիսային Կովկաս, ապա՝ Աստրախան, որտեղ մասնակցել է սպիտակ-գվարդիականների դեմ մարտերին։ Եղել է Վլադիկավկազի զինվորական պարետը։ Անդրկովկասում խորհրդային իշխանության հաստատվելուց հետո սովորել և ավարտել է Մոսկվայի Գ․ Վ․ Պլեխանովի անվան ժողտնտեսության ինստիտուտը, ստանձնել զինվորական և տնտեսական պաշտոններ։

Ծանոթագրություններ
------------------


|  |
| --- |
| *Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից  (հ․ 8, էջ 89)։*  |
**Ռիգայի կինոթանգարան** (լատիշ․՝ Rīgas Kino muzejs), երկրի միակ թանգարանը, որը նվիրված է կինոարվեստին։ Պետական հիմնարկություն, որը ֆինանսավորվում է Լատվիայի Մշակույթի նախարարության կողմից։

Բացվել է 1988 թվականին, այժմ տեղակայված է միջնադարյան պատմական նշանակության ամբարում, պատմական Հին քաղաքի շրջանում։

Պատմություն
-----------

Ռիգայում կինոյի թանգարան ստեղծելու գաղափարը առաջացել է 1986 թվականին «Կինոյի օր» ավանդական կինոֆոռումի անցկացման ժամանակ, արվեստագետների շրջանում։ Փաստաթղթերի համակարգման և հաստատման ջանքերը ստանձնել են Աուգուստս Սուկուտսը, Ինգա Պերեկոնե Ռեդովիչը և Յուրի Ցիվյանը։ Նրանց հաջողվեց բավականին անբարենպաստ պայմաններում հասնել թանգարանի ստեղծմանը, ԽՍՀՄ-ի կինոմատոգրոֆիստների միության հովանու ներքո։

Լատվիայի անկախության հռչակումից հետո, թանգարանը մի քանի անգամ փոխել է իր իրավաբանական կարգավիճակը։ Որոշ ժամանակ Լատվիայի ազգային կինոկենտրոնի կառուցվածքային մասն էր, 2010 թվականին Լատվիայի մշակույթի ակադեմիայի ենթաբաժիններից էր։

Զբաղեցնելով ոչ մեծ տարածք, չունենալով մշտական էքսպոզիցիա, թանգարանը այցելուներին ներկայացնում է թեմատիկ ցուցահանդեսներ։ Սկսած 1994 թվականից դրանք դառնում են հաճախակի։ Իր ոչ երկար պատմության ընթացքում, թանգարանը փոխել է տեղակայման մի քանի վայրեր։

Թանգարանային ցուցահանդեսներ
---------------------------

* Յանիչ Ստրեյչի միստերիան
* Արգելքի ժամանակ Ռոլանդ Կալնինըշ
* Շարժման ֆենոմեն
* Սերգեյ Էյզենշտեյն Ռիգացի տղան

Թանգարանի տնօրինություն
-----------------------

Թանգարանի տնօրեն՝ Զանե Բալչուս  
Գլխավոր պահապան՝ Լայմա Մինցենոֆա

Հասցե
-----

Ռիգա, Պեյտավասի փողոց, 10/12 (Rīga, Peitavas 10/12, LV-1050).

Ծանոթագրություններ
------------------

* Տեսաձայնային նյութեր Վիքիպահեստում

1. 1 2 3  Muzeju statistika 2018 (լատիշ.) // *Latvijas Atvērto datu portāls* — Latvijas Republikas Kultūras ministrija.
2. ↑

Արտաքին հղումներ
----------------

* Թանգարանի պաշտոնական կայքէջ Արխիվացված 2014-08-29 Wayback Machine(անգլ.)(լատիշերեն)


|  |  |  |
| --- | --- | --- |
| 

|  |  |
| --- | --- |
|  ⛭   Չափորոշչային վերահսկողություն | VIAF: 305055170 · WorldCat VIAF: 305055170 |

 |
*Վիքիպեդիայում կան հոդվածներ Սաֆարյան ազգանունով այլ մարդկանց մասին։*

**Արսեն Ալբերտի Սաֆարյան** (ապրիլի 12, 1977(1977-04-12), Ծմակահող, Մարտակերտի շրջան, ԼՂԻՄ, Ադրբեջանական ԽՍՀ, ԽՍՀՄ), հայ երգիչ։

Կենսագրություն
--------------

Արսեն Սաֆարյանը ծնվել է 1977 թվականի ապրիլի 12-ին ԼՂԻՄ Մարտակերտի շրջանի Ծմակահող գյուղում։

1980 թվականին տեղափոխվել է քաղաք Հրազդան։

Դպրոցում սովորելու տարիներին խաղացել է ֆուտբոլ, մականախաղ և հաճախել է քանդակագործության խմբակ։

17 տարեկան հասակում ստացել է սպորտի վարպետի կոչում։

1994-1998թթ սովորել է Երևանի ֆիզիկական կուլտուրայի ինստիտուտի մարզախաղերի բաժնում։

16 տարեկան հասակում սկսել է նվագել կիթառ և կատարել տարբեր ժանրերի երգեր։

1995 թվականից երգել է Երևանի Կոմիտասի անվան պետական կոնսերվատորիային կից «Ամադեուս» երաժշտական կենտրոնում։

1996թ. մասնակցել է Հայաստանի Երգի պետական թատրոնի ամենամյա «Այո» երգի մրցույթին և մինչ 2000թ. սովորել ու աշխատել է թատրոնում։

2000 թվականից սկսել է անհատական գործունեության։ Մասնակցել է բազմաթիվ համերգների Հայաստանում և արտերկրում, ունեցել է մենահամերգներ Երևանում և Արցախում։ Արժանացել է բազմաթիվ մրցանակների։ Արսեն Սաֆարյանի երգերի խոսքերի մեծ մասի հեղինակը հենց նրա եղբայրն է՝ Արթուր Սաֆարյանը

Թողարկել է 6 ձայնասկավառակ, նկարահանել է 20-ից ավելի տեսահոլովակ։

Ընտանիք
-------

Ամուսնացած է, ունի երկու երեխա։

Սկավառակագրություն
------------------

* 2003 - Եկար անցար
* 2006 - Կյանքից ավելի
* 2007 - Ընդամենը 30
* 2009 - Հուշերի քաղաք
* 2013 - Սիրո աղոթք

Տեսաերիզներ
-----------

* 2007 - Ընդամենը 30
* 2007 - Քրիստինե Պեպելյանի, Արամեի, Սոֆի Մխեյանի և Սիրուշոյի հետ

Ծանոթագրություններ
------------------

1. ↑  «Արսեն Սաֆարյանի մասին avproduction.am կայքում». Արխիվացված է օրիգինալից 2021 թ․ հունիսի 25-ին. Վերցված է 2018 թ․ փետրվարի 11-ին.
**Նյութական կետ** (մասնիկ), մեխանիկայում կիրառվող պարզագույն ֆիզիկական մոդել՝ իդեալական մարմին։ Նյութական կետ է համարվում զանգված ունեցող այն մարմինը, որի չափերը անվերջ փոքր են այլ մարմինների կամ հեռավորությունների համեմատ (տվյալ խնդրի շրջանակներում) և կարելի է անտեսել։ Նյութական կետի դիրքը տարածության մեջ որոշվում է որպես երկրաչափական կետի դիրք։

Առանձնահատկություններ
---------------------

Դասական մեխանիկայում համարվում է, որ նյութական կետի զանգվածը հաստատուն է ժամանակի ընթացքում և կախված չէ մարմնի շարժման առանձնահատկություններից կամ այլ մարմինների հետ փոխազդեցությունից։
Մարմինը որպես նյութական կետ դիտարկելը կախված է ոչ միայն տվյալ մարմնի չափերից, այլև շարժման պայմաններից։ Մասնավորապես, համակարգի զանգվածների կենտրոնի շարժման թեորեմի համաձայն, համընթաց շարժման դեպքում ցանկացած պինդ մարմին կարելի է համարել նյութական կետ, որի դիրքը համընկնում է մարմնի զանգվածների կենտրոնի հետ։
Նյութական կետի զանգվածը, դիրքը, արագությունը և որոշ այլ ֆիզիկական հատկություններ ժամանակի ցանկացած պահի ամբողջապես որոշում են նրա վարքը։ Նյութական կետի մոդելի կիրառելիությունը կոնկրետ մարմնի վրա կախված է ոչ այնքան բուն մարմնի չափսերից, որքան նրա շարժման պայմաններից և լուծվող խնդրի բնույթից։ Օրինակ, Արեգակի շուրջ Երկրի շարժումը նկարագրելիս այն կարող է դիտարկվել որպես նյութական կետ, սակայն Երկրի ամենօրյա պտույտը վերլուծելիս նման մոդելի օգտագործումն անընդունելի է։

Հետևանքներ
----------

Նյութական կետը մեխանիկական էներգիա կարող է կուտակել միայն շարժման կինետիկ էներգիայի կամ դաշտի հետ փոխազդեցության պոտենցիալ էներգիայի ձևով։ Դա նշանակում է, որ նյութական կետը ընդունակ չէ դեֆորմացիաների (նյութական կետ կարող է լինել միայն բացարձակ պինդ մարմինը) և սեփական առանցքի շուրջ պտույտի ու տարածության մեջ այդ առանցքի ուղղության փոփոխության։ Դրա հետ կապված, մեխանիկայի շատ բաժիններում լայնորեն կիրառվում է նյութական կետի մոդելով նկարագրվող մարմնի շարժումը։

Սահմանափակումները
-----------------

Նյութական կետի հասկացության կիրառման սահմանափակումներն ակնհայտ են հետևյալ օրինակից. Նոսր գազում բարձր ջերմաստիճանների դեպքում յուրաքանչյուր մոլեկուլի գծային չափերը շատ փոքր են մոլեկուլների միջև բնութագրական հեռավորության համեմատ։ Թվում է, թե կարելի է անտեսել մոլեկուլի չափերը և այն համարել նյութական կետ։ Սակայն դա ոչ միշտ է այդպես. մոլեկուլների տատանումները և պտույտները մոլեկուլի ներքին էներգիայի կարևոր «պահեստ» են, որի «տարողությունը» որոշվում է մոլեկուլի չափերով, կառուցվածքով ու քիմիական հատկություններով։ Լավ մոտավորությամբ նյութական կետ կարելի է երբեմն համարել միատոմ մոլեկուլը (իներտ գազեր), մետաղների գոլորշիները և այլն, սակայն նույնիսկ նման մոլեկուլների մոտ բավականաչափ բարձր ջերմաստիճաններում դիտվում են էլեկտրոնային թաղանթների գրգռումներ։

Ծանոթագրություններ
------------------

1. ↑  Նյութական կետ Հոդվածը ֆիզիկական հանրագիտարանում (ռուս.)
2. ↑  Նյութական կետը կարող է ունենալ նաև էլեկտրական լիցք
**Քաղցր տասնվեց**, 2016 թվականի is a 2016 ֆիլմ, որի ռեժիսորն է Ջո Ջին Քյուն։ Գլխավոր դերակատարներն են՝ Քրիսը, Հան Գենգը, Ջու Վոն, և Լու Շան։ It was released in China by Heng Ye Film Distribution on August 5, 2016:

Սյուժե
------

Սյուժեն պտտվում է մի կնոջ և երեք տղամարդկանց հարաբերությունների շուրջ, ում հետ նա բախվել է իր կյանքի ընթացքում։ Քսանութ ամյա Շու Յվանը (Լու Շանը) ծնվել է զինվորականի ընտանիքում և համարվում է լանդշաֆտային դիզայներ։ Երբ աղջիկը տասնվեց տարեկան էր, նրա հայրը իր խնամակալության տակ վերցրեց տասնամյա Սյա Մուին (Քրիս)։ Տղան ականատես էր եղել իր մոր մահին, որի պատճառով Սյա Մուն փակվել էր իր մեջ, և դարձել էր օտարացած։ Բայց Շու Յվանի ջերմ վերաբերմունքը նրա հանդեպ, դանդաղորեն հալեցրեց նրա սիրտը։ Շու Յվանի մանկության ընկերը և սիրելին, Սյաո Տյանը (Հան Գեն) զինվորագրվեց բանակ, միջնակարգ դպրոցն ավարտելուց հետո և այնտեղ ծանոթանում է Վեյ Ռանոմ (Ջու Վոն)։ Շու Յվանի և Վեյ Ռանի հանդիպումից հետո, այդ մարդկանց կյանքը չի լինի այնպիսին, ինչպես սկզբում էր։

Դերերում
--------

* Քրիս
* Հան Գենգ
* Լու ՇանLu Shan
* Բաո Բեիեր
* Ջու Վոն
* Ժանգ Յաո

Ընդունում
---------

Ֆիլմի շահույթը կազմել է 151,9 միլիոն ¥ Չինաստանում ցուցադրելու արդյունքում։

Ծանոթագրություններ
------------------

1. 1 2 3 4 5 6 7  «夏有乔木 雅望天堂 (2016)». *movie.douban.com* (Chinese). douban.com. Վերցված է 2016 թ․ մայիսի 31-ին.`{{cite web}}`: CS1 սպաս․ չճանաչված լեզու (link)
2. 1 2  «夏有乔木 雅望天堂（2016）». *cbooo.cn* (Chinese). Վերցված է 2016 թ․ սեպտեմբերի 22-ին.`{{cite web}}`: CS1 սպաս․ չճանաչված լեզու (link)

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | AllMovie · ČSFD · FilmAffinity · Internet Movie Database · Metacritic · Rotten Tomatoes |

 |
**Անտեսանելի երեխաները** (անգլ.՝ All the Invisible Children)՝ 2005 թվականի ալմանախ ֆիլմ է երեխաների մասին, բաղկացած 7 կարճամետրաժ ֆիլմերից, որոնք նկարահանված են տարբեր ռեժիսորների կողմից։ Ֆիլմն իրենից ներակայացնում է ՅՈՒՆԻՍԵՖ և WFF-ի համաշխարհային նախագծի մի մաս։

Սյուժե
------

Երեխաներն ամենաշատը կարիք ունեն ուշադրության և հոգատարության, սակայն կյանքը նրանցից շատերի հանդեպ դաժան է գտնվել։ Յոթ աշխարհահռչակ ռեժիսորներ իրարից անկախ նկարահանել են ֆիլմեր, որոնցում նկարագրված է աշխարհի տարբեր ծայրերում գտնվող մանուկների ողբերգական դրությունը։

Էպիզոդներ
---------

* «Tanza» Ռեժիսոր. Մեհդի Շարեֆ

Էպիզոդում մի խումբ աֆրիկացի երեխաներ վրեժխնդիր են լինում իրենց հողերը գրաված ցեղախմբից։

* «Blue Gypsy» Ռեժիսոր. Էմիր Կուստուրիցա

Էպիզոդ ուղղիչ աշխատանքային գաղութի երեխաների կյանքի մասին։ Նրանցից մեկը, ազատություն ձեռք բերելով, հանգամանքների բերումով կրկին գողություն է անում և փախուստի դիմելով իրեն հետապնդողներից, կրկին հայտնվում է արդեն հարազատ դարձած գաղութում։

* «Jesus Children of America» Ռեժիսոր. Սփայք Լի

Էպիզոդում նկարագրված է ՁԻԱՀ ով հիվանդ թմրամոլների դեռահաս դստեր հալածանքները, որի արդյունքում նա հայտնվում է առողջության կենտրոնում։

* «Bilu e Joao» Ռեժիսոր Կատյա Լունդ

Էպիզոդ քրոջ և եղբոր մասին, որոնք շիշ և մետաղ հանձնելով գոյատևում են մեգապոլիսի փողոցներում։

* «Jonathan» Ռեժիսոր Ջորդան Սքոթ և Ռիդլի Սքոթ

Էպիզոդ մարտական գործողություններ լուսաբանող «երեխայի» մասին։

* «Ciro» Ռեժիսոր Ստեֆանո Վեներուզո

Էպիզոդ երկու երեխաների մասին, որոնք իրենց ապրուստը վաստակում են գողությամբ։

* «Song Song and Little Cat» Ռեժիսոր Ջոն Վու

Էպիզոդ երկու աղջիկների մասին։ Նրանցից մեկն ապրում է շքեղության մեջ, իսկ մյուսը՝ պապի հետ ծայրահեղ աղքատության մեջ։ Առաջինի դեն նետած տիկնիկը դառնում է երկրորդի կյանքի միակ ուրախությունը։ Պապի մահանալուց հետո նա ծաղիկ վաճառելով է գոյությունը քարշ տալիս։

Հետաքրքիր փաստեր
----------------

Ֆիլմից ստացված բոլոր եկամուտներն ուղղվել են կարիքավոր երեխաների օգնության ֆոնդ։

Ֆիլմը վերջանում է Անտուան Դը Սենտ Էքզյուպերիի Փոքրիկ իշխանից բերված խոսքով՝ «Բոլոր մեծահասակները ժամանակին երեխաներ են եղել, սակայն նրանցից քչերն են դա հիշում»։

Ծանոթագրություններ
------------------

1. ↑
2. 1 2 3 4 5 6 7 8 9  ČSFD (չեխերեն) — 2001.

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | AllMovie · AlloCiné · ČSFD · FilmAffinity · Internet Movie Database |

 |
**WHYLUV** (ռուս.՝ Осман Старков, սեպտեմբերի 24, 1999(1999-09-24), Իվանո-Ֆրանկովսկ, Ուկրաինա), ուկրաինացի և ռուս ռեփեր, ձայնագրման պրոդյուսեր և կոմպոզիտոր։

Կենսագրություն
--------------

Օսմանը ծնվել է 1999 թվականի սեպտեմբերի 24-ին Ուկրաինայի Իվանո-Ֆրանկովսկ քաղաքում։ Օսմանը մանկուց հետաքրքրված էր երաժշտությամբ և ցանկանում էր երգիչ դառնալ։ Ոգեշնչվելով այնպիսի արտիստներից, ինչպիսիք են Էկոնը, Լիլ Ուեյնը, Բրունո Մարսը, 50 Cent-ը, T-Pain-ը, նա սկսեց երգել և գրել իր առաջին երգերը։

Այնուամենայնիվ, Օսմանի հայրը դեմ էր երաժշտության հանդեպ նրա կիրքին և կարծում էր, որ որդին պետք է իր ապագան նվիրի ավելի լուրջ գործի։

Դպրոցական տարիներին Օսմանը սովորել է Իվանո-Ֆրանկովսկում, սակայն հետագայում տեղափոխվել է Օդեսա, որտեղ ուսումը շարունակել է Չեռնոմորսկի ճեմարանի դպրոցում։

Ծանոթագրություններ
------------------

1. ↑  «Thomas Mraz даст концерт в Уфе». *Собака.ru* (ռուսերեն). Վերցված է 2023 թ․ մարտի 28-ին.
2. ↑  «Вышел трек Thomas Mraz – «24/7»». *Собака.ru* (ռուսերեն). Վերցված է 2023 թ․ մարտի 28-ին.
3. ↑  «Слухай». *rap.ua* (ուկրաիներեն). Վերցված է 2023 թ․ մարտի 28-ին.
4. ↑  «WHYLUV». *Genius* (անգլերեն). Վերցված է 2023 թ․ մարտի 28-ին.
5. ↑   (ուկրաիներեն). 2023-01 - 13 website=rap.ua. `{{cite web}}`: Missing or empty `|title=` (օգնություն); Missing or empty `|url=` (օգնություն); Missing pipe in: `|date=` (օգնություն)
**Արևելյան հնագույն եկեղեցիներ** (նաև՝ **Արևելյան հնագույն ուղղափառ եկեղեցիներ**), քրիստոնյա Արևելքում կազմավորված եկեղեցիներ, որոնք, մերժելով Քաղկեդոնի ժողովը, կազմել են Ընդհանրական եկեղեցում առանձին դավանական ընտանիք։ Արևելյան հնագույն ուղղափառ եկեղեցիներն իրենց դավանանքով հետևորդներն են Ալեքսանդրիայի քրիստոսաբանության և աստվածաբանության, որոնք հաղթանակել և ուղղափառ են ճանաչվել առաջին երեք տիեզերական ժողովներում։

*Ուղղափառության և Արևելյան հնագույն եկեղեցիների տարածվածությունն աշխարհում ըստ երկրների*։  

**Ուղղափառություն**
     Գլխավոր դավանանք (ավելի քան 75%)
     Գլխավոր դավանանք (50% - 75%)
     Կարևոր դավանանք (20% - 50%)
     Կարևոր դավանանք (5% - 20%)
     Փոքրամասնության դավանանք (1% - 5%)
**Արևելյան հնագույն եկեղեցիների տարածվածությունը**
     Գլխավոր դավանանք (ավելի քան 75%)
     Գլխավոր դավանանք (50% - 75%)
     Կարևոր դավանանք (20% - 50%)
     Կարևոր դավանանք (5% - 20%)
     Փոքրամասնության դավանանք (1% - 5%)

Ընդունելով միայն երեք տիեզերական ժողովների դավանանքային վճիռները՝ Արևելյան Ուղղափառ Եկեղեցիները գտնում են, որ Նիկիայի Ա (325), Կ․ Պոլսի Բ (381), Եփեսոսի Գ (431) տիեզերաժողովները բանաձևել են քրիստոնեական կրոնի և հավատի հիմնական սկզբունքները, այն է՝ Որդու Աստվածությունը, Սուրբ Երրորդության, Մարդեղության և Փրկագործության խորհուրդները։ Հետագայի նորամուծությունները նրանք համարում են ալեքսանդրյան աստվածաբանական ավանդությանը հակասող։ Արևելյան Ուղղափառ Եկեղեցիները, դավանելով միաբնակությունը (Miaphysitism), մերժում են եվտիքեսությունը (Monophysitism), նեստորական և քաղկեդոնական երկաբնակությունը (Dyophysitism), կանգնել են դավանական այն սկզբունքների վրա, որոնք ավանդվել են Աստվածաշնչով, երեք տիեզերական ժողովներով և եկեղեցու հայրերի ուսուցումներով։

Արևելյան հնագույն եկեղեցիներն են՝

* Հայաստանյայց առաքելական եկեղեցին,
* Ասորական ուղղափառ եկեղեցին,
* Ղպտի ուղղափառ եկեղեցին,
* Եթովպական ուղղափառ եկեղեցին,
* Մալանկարա ուղղափառ ասորական եկեղեցին և
* Էրիթրեական ուղղափառ եկեղեցին։

|  |
| --- |
| *Այս հոդվածի կամ նրա բաժնի որոշակի հատված վերցված է*  *Քրիստոնյա Հայաստան հանրագիտարանից, որի նյութերը թողարկված են՝ Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) թույլատրագրի ներքո:*  |
Անվան այլ կիրառումների համար տե՛ս՝ Սուրբ Նիկողայոս եկեղեցի (այլ կիրառումներ)
**Սուրբ Նիկողայոս եկեղեցի**, 1840 թվականին կառուցված հայ առաքելական եկեղեցի եկեղեցի Թուրքիայի Սամսուն քաղաքում։ Եկեղեցին 1936 թվականին քանդվել է թուրքական կառավարության կողմից և տեղը տարրական դպրոց է կառուցվել։

Պատմություն
-----------

1840 թվականին (որոշ տեղեկություններով՝ 1849-ին) կառուցված Սուրբ Նիկողայոս եկեղեցին գտնվում էր Սելահիե շրջանում, որտեղ հայ ստվար բնակչություն էր ապրում մինչև հայոց ցեղասպանությունը։ Այն Սամսունի մարզի 49 հայկական եկեղեցիներից մեկն էր։ 1897 թվականին եկեղեցին դարձել է եպիսկոպոսական նստավայր։

Եկեղեցու կողքին կար Ներսեսյանի հայկական քոլեջ՝ կառուցված 1883 թվականին, որտեղ մինչև 1914 թվականը սովորում էին 298 աշակերտ։ Քոլեջում տպագրվել է «Դպրոց» ամսագիրը։ Նույն թաղամասում 1881 թվականին կառուցվել է հայկական թատրոն։

Եկեղեցին վնասվել է 1922 թվականի մայիսի 31-ից հունիսի 7-ին Սամսուն նավահանգստի ռմբակոծության ժամանակ։ Այնուհետև 1936 թվականին այն քանդվել է թուրքական կառավարության կողմից և նրա տեղում կառուցվել է տարրական դպրոց։

Ծանոթագրություններ
------------------

1. ↑  «Սամսուն – Ջանիկի Սուրբ Նիկողոս (Նիկողայոս) եկեղեցին». *Արեւմտահայաստանի եւ Արեւմտահայութեան Հարցերու Ուսումնասիրութեան Կեդրոն* (ամերիկյան անգլերեն). 2012 թ․ սեպտեմբերի 24. Վերցված է 2024 թ․ փետրվարի 28-ին.
**Հապալասով կարկանդակ,** կարկանդակ հապալասի միջուկով։ Հապալասով կարկանդակը պատրաստվում է հեշտությամբ, քանի որ այն չի պահանջում մրգի կորիզահանում կամ կճպում: Այն սովորաբար ունի վերևի և ներքևի թխված շերտեր։ Վերևի կեղևը կարող է լինել շրջանաձև, սակայն կարկանդակը կարող է նաև ունենալ փխրուն կեղև կամ լինել առանց վերին կեղևի: Հապալասով կարկանդակները հաճախ ուտում են ամռանը, երբ հյուսիսային կիսագնդում հապալաս հավաքելու շրջանն է:

Պատմություն
-----------

Հապալասը, ինչպես վայրի (ցածրաթուփ), այնպես էլ մշակովի (բարձրաթուփ ) էնդեմիկ բույս է Հյուսիսային Ամերիկայում: Հապալասով կարկանդակը առաջինը կերել են ամերիկացի վաղ նորաբնակները և ավելի ուշ, այն տարածվել է ամբողջ աշխարհում: Եվրոպայում նմանատիպ աղանդեր են պատրաստում հապալասից։ Այն շարունակում է մնալ հայտնի աղանդեր Միացյալ Նահանգներում և Կանադայում: Մենում աճող վայրի հապալասով պատրաստված կարկանդակը ԱՄՆ Մեն նահանգի պաշտոնական պետական աղանդերն է։ Հապալասով կարկանդակը գրանցվել է *Appledore Cook Book* խոհարարական գրքում 1872 թվականին։

Բաղադրիչներ
-----------

Հապալասով կարկանդակի հիմնական բաղադրիչներն են լվացված, անպոչ հապալասները: Հատապտուղները կարող են լինել սառեցված կամ թարմ։ Այլ բաղադրիչները ներառում են ալյուր կամ լուծվող տապիոկա, դարչին, մշկընկույզ, շաքարավազ, վանիլ և կարագ: Բաղադրատոմսից կախված բաղադրիչները կարող են տարբերվել։

Սննդային արժեք
--------------

Տեխնիկական քարտով պատրաստված հապալասով կարկանդակի 100 գրամ ստանդարտ բաժինը պարունակում է 55 կալորիա, 10% ճարպ, 35% ածխաջրեր, 2% սպիտակուց և 52% ջուր (աղյուսակ): Այն պարունակում է վիտամին K-ի օրական չափաբաժնի 10% - ը, սակայն հակառակ դեպքում չեն պարունակում էական քանակությամբ միկրոէլեմենտներ:

Պատկերասրահ
-----------

* Հապալասի կարկանդակ Գրեհեմի Կրեկերի շերտովՀապալասի կարկանդակ Գրեհեմի Կրեկերի շերտով
* Հապալասով փոքրիկ կարկանդակներՀապալասով փոքրիկ կարկանդակներ

Տես նաև
-------

* Բաց կարկանդակ
* Կարկանդակ

Ծանոթագրություններ
------------------

1. ↑  Stewart, Martha (12 March 2015). «Blueberry Pie Recipes». Վերցված է 28 May 2015-ին.
2. ↑  Vear, B. (2016). *Ice Cream*. Bloomsbury Publishing. էջ 141. ISBN 978-1-4729-3318-8. Վերցված է April 5, 2019-ին.
3. ↑  Associated Press (21 April 2011). «It's the law: Whoopie pie official 'treat'». *Portland Press Herald*. Վերցված է 21 April 2011-ին.
4. ↑  "Blueberry Pie". New England Recipes. N.p. n.d. Web. 01 Nov. 2012.
5. ↑  "Recipes". Bauer, Elise. "Blueberry Pie Recipe | SimplyRecipes.com." Simply Recipes. N.p. 14 July 2009. Web. 12 Mar. 2015.
«**Ծեր ձի Զինան**» (ռուս.՝ Старая лошадь Зина), խորհրդային ռուս գրող-արձակագիր, սցենարիստ, լրագրող Դոն Ալեքսեյ Կորկիշչենկոյի վիպակը։ Ալեքսեյ Աբրամովիչ Կորկիշչենկոն եղել է Ռուսաստանի գրողների միության անդամ, ՌԴ մշակույթի վաստակավոր գործիչ, «Դոնի ստեղծագործություն» և «1941-1945 թթ. Հայրենական Մեծ պատերազմում հաղթանակի 60 տարի» ստեղծագործական մրցույթների դափնեկիր և հաղթող։

Բովանդակություն
---------------

«Ծեր ձի Զինան» վիպակը նվիրված է երեխաներին, նրանց բարեկամությունը և թշնամությունը, բարոյականության որոնումները մոտ են ժամանակակից հինգերորդ դասարանցիների վարքին։ Կորկիշչենկոյի վիպակի իրադարձությունները ծավալվում են Դոնի խուտորներից մեկում, հետպատերազմյան առաջին տասնամյակի վերջում։ Գրողը պատմում է հետպատերազմյան մռայլ իրականության պայմաններում անհայր մեծացող գյուղական երեխաների կյանքի մասին, այն մասին, թե ինչպես է Տրոշան (լրիվ անունը` Տրոֆիմ) բարեկամանում անհնազանդ ձիու` Զինայի հետ, ծանոթանում նրա «կենսագրությանը», ընկերների հետ միասին հոգ տանում նրա մասին և կատարում էլի շատ բարի գործեր։ Վիպակի հերոսները բացահայտվում են Զինայի հետ ունեցած իրենց հարաբերություններով։ Մի կողմից տասնմեկ տարեկան Տրոշան է, նրա համադասարանցի Ուստյան, նրա տատիկը` Եկատերինա Իվանովնան, մորաքույրը` Պավլինան, բրիգադիր Միխայիլ Իվանովիչը և բազմաթիվ հասարակ ու բարի աշխատավորներ։ Մյուս կողմից` բիրտ և գոռազամիտ, կոլտնտեսության բոլոր պաշտոնյաները` կոլտնտեսության նախագահից մինչև հասարակ կոլտնտեսական, փորձված Գաշիլովը, ինչպես նաև փոքրիկ երեխաներին և կենդանիներին տանջող, գազազած տղա Կոլկա Խանիգան։ Վերջ ի վերջո, թե ինչ տեղի կունենա, խուտորաբնակների կարծիքով անհուսալի համարվող Խանգայի և ծեր ձիու միջև, պարզ է դառնում միայն գրքի վերջում։

1974 թվականին էկրան է բարձրանում Ալեքսեյ Աբրամովիչ Կորկիշչենկոյի «Ծեր ձի Զինան» վիպակի հիման վրա նկարահանված «Ցող» ֆիլմը։

Գրականություն
-------------

* Край родной: Хрестоматия. Сост. Небратенко В.Б. Яцык В.Д. - М.: "БАО-ПРЕСС"; Ростов н/Д: "Издательство БАРО-ПРЕСС, 2003. - 368 с. ISBN 5-89886-074-6.
* Писатели Дона: Библиографический указатель. — Изд. 2-е, испр. и доп. — Ростов н/Д: Кн. изд-во, 1986. — 416 с.
* Дон литературный. Писатели России. Шолоховский край. XIX—XXI вв.:справ. изд. Сост. Губанов Г. — Ростов н/Д, 2006. — 512 с. ISBN 5-481-00623-5.

Արտաքին հղումներ
----------------

* Книги о мужании и доброте Алексея Коркищенко Արխիվացված 2017-01-20 Wayback Machine
* Донской писатель
* Коркищенко Алексей Абрамович
**Դեղամիջոցներ անասնաբուժության մեջ,** նյութեր, որոնք օգտագործվում են գյուղատնտեսական կենդանիների ախտաբանական ցավային կենսընթացները կանխելու, վերացնելու կամ թուլացնելու նպատակով, նաև՝ որպես աճման, մթերատվության, պտղատվության և օրգանիզմի դիմադրողականության խթանիչներ։

Նկարագրություն
--------------

Դեղամիջոցները կարող են ունենալ տեղային (ըստ ներազդման հատվածի) և ընդհանուր կամ ներծծումային (արյան մեջ ներծծվելուց հետո) ազդեցություններ։ Դեղամիջոցների ազդեցության արդյունքը կախված է դեղաչափից, դեղաձևից, օգտագործման կրկնակիությունից, կենդանու տեսակից, տարիքից, սեռից, նաև դեղամիջոցների ներմուծման ուղիներից (ներքին, ուղիղ աղիքներ, ենթամաշկային, միջմկանային, ներերակային, աերոզոլային և այլն)։ Մի քանի դեղամիջոցների զուգակցման դեպքում հարկավոր է հաշվի առնել նրանց քիմիական, ֆիզիկական և դեղաբանական (համազդեցություն, հակազդեցություն) համատեղելիությունը։

Դասակարգում
-----------

Դեղամիջոցները դասակարգում են հիմնականում համակարգային սկզբունքից ելնելով։ Նյարդային համակարգի ֆունկցիաները կարգավորող դեղամիջոցներ (եթեր անզգայացման համար, պրեդիոն, քլորոֆորմ, թիոպենտալ նատրիում, քլորալհիդրատ), ցավամոքիչ կամ ցավը հանգստացնող (մորֆինի հիդրոքլորիդ, պրոմեդոլ, ացետիլսալիցիլաթթու, անալգին,ամիդոպիրին, բութադիոն և այլն), քնաբեր (բարբիտալ, բարբամիլ և այլն), նյարդային համակարգի ծայրամասային բաժինների ֆունկցիայի վրա ազդող (անզգայացնող դեղամիջոցներ՝ անեսթեզին, կոկաին, նովոկաին, քսիկաին), աղաղող (տանիններ),կապող (օսլայի, կտավատի սերմերի լորձ),մակակլանող՝ ադսորբող (ակտիվացրած ածուխ), շնչառությունը (կոֆեին, կորազող, լոբելինի հիդրոքլորիդ, ադրենալին, էֆեդրին, էուֆիլին), նաև մարսողությունը, արյունաստեղծումը, արյան շրջանառությունը կարգավորող միջոցներ։ Բացի այդ, առանձնացված են նյութափոխանակության (վիտամինային և հորմոնային պատրաստուկներ), միկրոօրգանիզմների (հակաբիոտիկներ, սուլֆանի լամիդային պատրաստուկներ) վրա ազդող, նաև հակամակաբուծային (հակաճիճվային, հականախակենդական և այլն) միջոցներ։ Դեղամիջոցների մեջ կան ուժեղ ազդեցությամբ (ցուցակ Б) և թունավոր (ցուցակ А) նյութեր, որոնք դեղատներում պահպանվում են առանձին պահարաններում՝ փակի տակ և կնիքով։ Անասնաբուժության մեջ օգտագործվող դեղամիջոցների տեսականին որոշում է ՀՀ Գյուղատնտեսության նախարարության անասնաբուժական վարչությունը։

|  |
| --- |
| *Այս հոդվածի կամ նրա բաժնի որոշակի հատված վերցված է*  «Գյուղատնտեսական հանրագիտարանից», որի նյութերը թողարկված են՝ Քրիեյթիվ Քոմմոնս Նշում-Համանման տարածում 3.0 (Creative Commons BY-SA 3.0) թույլատրագրի ներքո։ |
Անվան այլ կիրառումների համար տե՛ս՝ Սուրբ Հռիփսիմե եկեղեցի (այլ կիրառումներ)

**Սուրբ Հռիփսիմե եկեղեցի**, Հայ առաքելական եկեղեցու տաճար Ռուսաստանի Ալթայի երկրամասի Բառնաուլ քաղաքում։

Պատմություն
-----------

Սուրբ Հռիփսիմե եկեղեցու շինարարությունը սկսվել է Ալթայի երկրամասի հայկական համայնքի նախաձեռնությամբ։ 2001 թվականին Հայ Առաքելական եկեղեցու Նոր Նախիջևանի և Ռուսաստանի թեմի եպիսկոպոս Եզրասն օծել է եկեղեցու հիմքը։ Եկեղեցու կառուցման համար միջոցները ստացվել են Ալթայի երկրամասի հայերի, Հայաստանի բնակիչների և Ռուսաստանի այլ մասերում բնակվող հայերի նվիրատվություններից։

### Բացում

Ըստ պաշտոնական վիճակագրության՝ Բառնաուլում ապրում է 15000 հայ։ Եկեղեցու բացմանը 2008 թվականի հոկտեմբերի 15-ին մասնակցել է շուրջ հազար մարդ։ Հայերը ժամանել են Սիբիրի այլ շրջաններից։ Օծման արարողությանը մասնակցել է Հայ եկեղեցու հոգևորականության պատվիրակությունը՝ Գարեգին Բ կաթողիկոսի գլխավորությամբ։ Ն.Ս.Օ.Տ.Տ. Գարեգին Բ կաթողիկոսը կատարել է օծման արարողությունը. սուրբ յուղով օծել է բեմը, մկրտության ավազանը, տաճարի պատերը։ Արարողությունն ուղեկցվել է հայերեն օրհներգությամբ։

Եկեղեցու բացման արարողության ժամանակ Գարեգին Բ կաթողիկոսն ասել է.

|  |  |  |
| --- | --- | --- |
|  | Տիրոջ հանդեպ սերն ու քրիստոնյաների հավատի ամրությունը այսօր մարմնավորված են այստեղ, մարդիկ իրենց աղոթքներով կպահպանեն տաճարի ճանապարհը և ծաղկուն կդարձնեն Ռուսաստան հրաշալի երկիրը և նրա աստվածասեր ժողովրդին։ Մեր եղբայրության պատմությունը դարավոր է, և այդ եղբայրությունը խորհրդավոր է դարձնում ձեր օրհնված երկիրը։ Մենք աղոթում ենք, որ սուրբ բեմից բաշխված լույսն ու հավատը ցանեն բարու սերմեր, որ չմարի հայկական սփյուռքի երախտագիտությունը հյուրընկալ սիբիրցիներին և քաղաքի ու երկրամասի իշխանություններին՝ մեր ժողովրդին արված այս նվերի համար։ |  |

Դրանից հետո Ամենայն Հայոց Կաթողիկոսը ծառեր է տնկել տաճարի առջևի հարթակում։ Գարեգին Երկրորդը խաչեր է բաժանել և օրհնել է հայերին՝ շնորհավորելով նրանց Աստծո նոր տան օծման կապակցությամբ։

Բառնաուլի և Ալթայի սրբազան եպիսկոպոս Մաքսիմը Գարեգին Բ-ին ծաղիկներ է նվիրել՝ ընդգծելով երկու եկեղեցիների՝ հայկական և ռուսական, դարավոր փոխըմբռնումը և նրանց երկարամյա բարեկամությունը։ Եպիսկոպոս Մաքսիմը հայ և ռուս ժողովուրդների հիմնական հոգևոր արժեքն է համարում նրանց հոգևոր ազգակցությունը։

Ներկա վիճակ
-----------

Եկեղեցու օծման օրը՝ ամեն տարվա հոկտեմբերի 19-ին, եկեղեցում մատուցվում են պատարագներ։

Ծանոթագրություններ
------------------

1. 1 2 3 4  Католикос всех армян Гарегин II освятил армянскую церковь в Барнауле
2. ↑  «Католикос Гарегин II соберет всех армян в Барнауле». Արխիվացված է օրիգինալից 2011 թ․ դեկտեմբերի 11-ին. Վերցված է 2021 թ․ հունիսի 2-ին.
3. 1 2  В Барнауле Католикос всех армян освятил храм
4. ↑  «В Алтайский край с двухдневным визитом прибывает делегация Республики Армения». *www.altairegion22.ru*. Արխիվացված է օրիգինալից 2021 թ․ հունիսի 2-ին. Վերցված է 2021 թ․ հունիսի 1-ին.

Արտաքին հղումներ
----------------

* Եկեղեցին քաղաքի քարտեզի վրա
**Սուրբ Գրիգոր Լուսավորիչ եկեղեցի** (ռուս.՝ Церковь Святого Григория Просветителя), հայ առաքելական եկեղեցի Ռուսաստանի Կեմերովոյի մարզի Նովոկուզնեցկի շրջանի Սոսնովկա գյուղում։

Պատմություն
-----------

Սուրբ Գրիգոր Լուսավորիչ եկեղեցին գրանցվել է 2008 թվականի մայիսի 21-ին։ Եկեղեցու շինարարության գլխավոր հովանավորը եղել է «Վարդ» ՍՊԸ-ի գլխավոր տնօրեն Սարիբեկ Միքայելի Աբրահամյանը։

### Բացում

Եկեղեցու օծման արարողությունը տեղի է ունեցել 2008 թվականի օգոստոսի 24-ին՝ Հայ առաքելական եկեղեցու Նոր Նախիջևանի ու Ռուսաստանի եպիսկոպոսության գլուխ, Ռուսաստանում հայրապետական եքսարքոս, Եզրաս եպիսկոպոսի կողմից։

Բացման արարողությանը ներկա է եղել ավելի քան 400 հայ Նովոկուզնեցկի շրջանից, Ռուս ուղղափառ եկեղեցու և Ռուս կաթոլիկ եկեղեցու հոգևորականներ, հրեական համայնքի նախագահն ու մուսուլմանական իմամ հաթիբը։

Ժամանակակից դրություն
---------------------

Եկեղեցում հաճախ անցկացվում են հայկական միջոցառումներ, ծեսեր։ Այն համախմբում է տեղի հայերին։

Ծանոթագրություններ
------------------

1. ↑  В Сосновке новый храм
2. 1 2  ОСВЯЩЕНИЕ храма Церкви Святого Григория Просветителя Ново-Нахичеванской и Российской епархии Армянской Апостольской церкви Արխիվացված 2011-09-03 Wayback Machine